Papersnake/gushiwen huggingface dataset:
跋明皇贵妃普马图
陆文圭（元代）

声残玉笛梨花月，笑指骊泉浴香雪。
宣来天驷玉花骢，醉僛金勒摇东风。
阿环业部微相顾，一点芳心情莺诉。
五溪老奴侍鞍侧，招摇先入华清路。
行幸东西春复秋，那知尤乐两相酬。
朝元警踊独清道，胡马长嘶出蓟幽。
猿声霜冷巴山晓，锦被遗香清渺渺。
南内妆凉稀进御，海云空阔蓬莱少。
沪湿花容春雨馀，从有丹青书不如。
蕙兰芳引•咏宋团扇画松石，同程村限韵
董以宁（清代）

纨扇班姬，应嫌却、汉宫都小。恨秋雨梧桐，春信奈何偏杳。

此情难画，谁堪把、丹青应诏。便捧黄高手，怎写长门悄悄。

满月难镂，微风进御，欲陈情表。便淡竹疏松，不许蝶蜂缠绕。

但教图得，相思双鸟。向岳宫、时得晚风轻舀。
和颜长官百咏·客路
朱继芳（宋代）

客里情怀更晚秋，雁烟蛬雨五更头。
从前谙尽江湖味，不省神州作么愁。
曹大家铜镫
崔光玉（明代）

铜镫沦落碧文滋，占隶分明汉女师。旧向彩帷供纂述，今来山馆侍光仪。

辉盘映斝娱终宴，芳苡膏兰自一时。最是无情千岁阅，摩挲题识使人悲。
题四景山水 其一
邓林（宋代）

几日林霏暝不开，遥山飞翠入亭台。钩帘闲探春消息，一对寻巢燕子来。
姑苏台览古
陈羽（唐代）

忆昔吴王争霸日，歌谣满耳上苏台。
三千宫女看花处，人静台空花自开。
因与西廰参政侍郎弈棋予輸纸笔砚三物以诗见
杨亿（宋代）

多年燥吻苍苔砌，秃尽江南石上毫。
五色蛮牋犹有剩，一拳端砚岂胜劳。
萧斋幸预谈宾末，谢墅深降弈思高。
微物供堂方犹豫，丹青笔下枉风骚。
锁窗寒
王沂孙（宋代）

出谷莺迟，踏沙雁少，殢阴庭宇。东风似水，尚掩沈香双户。恁莓阶、雪痕乍铺，那回已趁飞梅去。奈柳边占得，一庭新暝，又还留住。

前度。西园路。记半袖争持，斗娇眉妩。琼肌暗怯，醉立千红深处。问如今、山馆水村，共谁翠幄熏蕙炷。最难禁、向晚凄凉，化作梨花雨。
上左冯陈使君
魏野（宋代）

祖德相门阑，分符众比难。
忧民如有病，见客似无官。
地镇三秦如，衙当二华寒。
道心经仗钺，诗性鄙登坛。
佐幕多名士，开筵少俗欢，
星连蒲分野，河带渭波澜。
劝课耕初动，行香漏未残。
书容吾道借，琴听越僧弹。
拜敕风鸣佩，朝元露溼冠。
皇恩终锡马，清梦必骖鸾。
报国嫌言利，脩真笑炼丹。
高碑人待立，此咏愿同刊。
深渡
文同（宋代）

前日寒食在绵州，牡丹盛开海棠洛。
今已逾旬过深渡，山桃一棠横晓阁。
此花平川最为早，何乃于此才破萼。
化工岂尔用或偏，盖尔所生居绝壑。
一年春事但自了，勿较后先嗟寂寞。
自警
邹浩（宋代）

看书勿苦多，多看目力眊。作文勿苦多，多作心力耗。

初虽莫觉悟，久乃成悔懊。维心神所居，惟目神所造。

开阖出入间，神伤气亦暴。所以古真人，丁宁有深告。

平时当勤行，况复处炎燠。况复病初愈，力始胜巾帽。

老母在乡邦，倚门望佳报。尤宜决择精，全神以自好。

收目以内视，冥心以存奥。气舒形康强，外务一除扫。

生理保安完，天恩垂覆帱。归看老莱衣，欢欣长舞蹈。
黄文若携秦别驾侍儿像见过戏题二绝 其二
周紫芝（宋代）

谢家林下小梅花，不着红蓝染绛纱。莫笑画师无国手，玉肌元不受铅华。
止谒先
孔平仲（宋代）

高密古名城，其地近阙里。弦歌声相闻，往往重夫子。

学官虽荒声，庙貌颇严伟。上元施灯烛，下俗奠醪醴。

高焚百和香，竞爇黄金纸。所求乃福祥，此事最鄙俚。

朝廷谨庠序，五路兹焉始。建宫以主之，不肖实当此。

浇敝皆扫除，安可循旧轨。丁宁戒阍人，来者悉禁止。

尝闻之鲁论，丘之祷久矣。生也既无求，殁岂享淫祀。

夜亭甚清虚，古柏自风起。悦之以其道，吾祖当亦喜。
圣女祠
储嗣宗（唐代）

石屏苔色凉，流水绕祠堂。巢鹊疑天汉，潭花似镜妆。

神来云雨合，神去蕙兰香。不复闻双佩，山门空夕阳。
送僧游五台
郑定（明代）

浮云心迹应无住，腊月逾淮上五台。宝地近临天界上，佛香遥五雁门来。

山中别友惟留偈，雪里逢人只寄梅。此去安禅高绝处，旧游知不忆天台。
唐园
施枢（宋代）

幽居已似水中仙，更有亭台在屋边。
似作小图难画处，一年两驻内家舡。
物我
李复（宋代）

万物生芸芸，与我本同气。
氤氲随所感，形体偶然异。
丘岳孰为高，尘粒孰为细。
忘物亦忘我，优游河所觊。
闺怨
王昌龄（唐代）

闺中少妇不知愁，春日凝妆上翠楼。(不知 一作：不曾)
忽见陌头杨柳色，悔教夫婿觅封侯。
春晚独游沂公园
宋庠（宋代）

几曲鸣溪抱啸台，阴阴野气压浮埃。
林间幽鸟自相语，水上落浮何处来。
逃相故畦无废汲，封侯修竹是元栽。
三川病尹妨贤久，终卜邻扉养不才。
小桃源
陶梦桂（宋代）

乾坤无处著臞仙，乞与桃源小洞天。
不用穷源防失路，桃花尽处便回船。
题洗马池
释道济（宋代）

昔日曾闻洗马池，悠然此景在西溪。
风生水面波纹细，日上堤西树影低。
水底青天沈翡翠，波中明月浸琉璃。
何如花下退朝去，喜看鸳鸯戏石矶。
武溪深 其三
刘敞（宋代）

母水于憾兮，毋山于仇。庚庚武溪兮，曷云其尤。
春寒六首
陈造（宋代）

衰年心绪自低摧，可是青春昧一来。
几日不教书作崇，为留病眼向花抬。
咏鹤
张嵲（宋代）

翯然毛羽净，绰与秋风宜。阔步循广庭，伸吭矜羽仪。

稻粱谋几何，终然遭絷羁。岂衒云外标，遂为时所縻。

因知古清士，削迹畏人知。
偈颂一百六十首
释宗杲（宋代）

千灵万圣，万圣千灵。
莫顺人情，吉凶上卦。
得安道中
许月卿（宋代）

洲渚但明月，人烟如晓星。
春泥才故里，秋水又浮萍。
衣破披蓑冷，厨空煮草腥。
抱儿含笑语，衣里麦青青。
和沈太博小圃偶作二首 其一
赵抃（宋代）

名园雨后百花繁，人倚危楼十二兰。园里芳菲楼上客，一般情绪怕春寒。
刺谗诗
阳固（魏晋）

巧佞巧佞，谗言兴兮。营营习习，似青绳兮。以白为黑，在汝口兮。

汝非蝮虿，毒何厚兮。巧佞巧佞，一何工矣。伺间伺忿，言必从矣。

朋党噂𠴲，自相同矣。浸润之谮，倾人墉矣。成人之美，君子贵焉。

攻人之恶，君子愧焉。汝何人斯，谮毁日繁。予实无罪，何骋汝言。

番番缉缉，谗言侧入。君子好谗，如或弗及。天疾谗说，汝其至矣。

无妄之祸，行将及矣。泛泛游凫，弗制弗拘。行藏之徒，或智或愚。

维余小子，未明兹理。毁与行俱，言与衅起。我其惩矣，我其悔矣。

岂求人兮，思恕在己。
中殿功德永寿寺产紫芝
释文珦（宋代）

厚德孰能名，灵芝自化成。
人间无此种，天上合分茎。
紫盖随王母，彤云表帝京。
仟家多服饵，鸾鹤共长生。
壬子八九月读书题词十五首 其七 靖节桃花源记
曾习经（清代）

八识归都性境真，桃花夹岸自通津。相逢便问今何世，始觉陶潜是恨人。
去冬过石潭上时吴义夫同行欣然谓予曰诗境甚佳今日再过有作将寄义夫
孙岩（宋代）

长潭有令姿，山绿纳空洞。轩轩吴武陵，曾此接飞鞚。

殷勤顾我吴，诗材不胜用。重来春事深，物采尤错综。

褚小强怀大，秀异肯受控。沈吟日已昃，十彀才一中。

故人抱才藻，众象入嘲弄。即今温水馆，匡坐教弦诵。

嗟哉实前语，束苇代杗栋。明当寄东风，烟水发清梦。
寿少传西昌杨公
杨荣（明代）

皇天开泰运，帝德光羲轩。匡翊赖臣佐，乃生名世贤。

道脉有所赖，文风由兹宣。庐陵士渊薮，欧阳启其先。

昔人虽已远，勋业今犹传。先生踵其武，气禀光岳全。

文章与德行，当时罕与肩。文皇安国本，羽翼惟咨焉。

随龙游少海，捧日升虞渊。鞠躬尽臣力，所知无不言。

忠嘉纳宸牖，惠利苏民颠。进阶贰台辅，领袖词林仙。

保釐参周毕，纂述追谈迁。大名垂宇宙，茂绩光后前。

位高心愈小，任久操弥坚。优游绥福履，滨兹古稀年。

岁运倏云往，春阳聿来还。尧蓂馀七叶，寿星焕台躔。

左孤属初度，秩秩敷宾筵。盈门来贺客，车马何骈阗。

堂开尘外境，酒醉壶中天。献酬礼有加，登降容无偏。

仁者固宜寿，愿比椿八千。祝颂匪予私，众心所同然。

长言播歌咏，用继崧高篇。
南乡子（竹居）
张炎（宋代）

爱此碧相依。卜筑西园隐逸时。三径成阴门可款，幽栖。苍雪纷纷冷不飞。

青眼旧心知。瘦节终看岁晚期。人在清风来往处，吟诗。更好梅花著一枝。
宫词效王建五首
张耒（宋代）

帘外微明烛下妆，殿门放钥待君王。
玉阶地冷罗鞋薄，众里偷身倚御床。
夏阳亭临望，寄河阳侍御尧
元稹（唐代）

望远音书绝，临川意绪长。殷勤眼前水，千里到河阳。
竹
张南史（唐代）

竹，竹。披山，连谷。出东南，殊草木。叶细枝劲，

霜停露宿。成林处处云，抽笋年年玉。天风乍起争韵，

池水相涵更绿。却寻庾信小园中，闲对数竿心自足。
寄令狐宾客
张籍（唐代）

勋名尽得国家传，退狎琴僧与酒仙。还带郡符经几处，

暂辞台座已三年。留司未到龙楼下，拜表长怀玉案前。

秋日出城伊水好，领谁相逐上闲船。
定西番
孙光宪（五代）

鸡禄山前游骑，边草白，朔天明，马蹄轻¤

鹊面弓离短韔，弯来月欲成。一只鸣髇云外，晓鸿惊。

帝子枕前秋夜，霜幄冷，月华明，正三更¤

何处戍楼寒笛，梦残闻一声。遥想汉关万里，泪纵横。
题织锦璇玑图 其四
孔平仲（宋代）

肠断写愁萦字字，锦纹传意寄君看。床空照月残灯冷，黄叶霜前秋信寒。
薄命女 惜邻女
孙兰媛（清代）

情绪恶。强写回文文屡错，珠泪汪汪阁。

瘦腰围如柳弱。多少春愁销却。梦拍阑干嗟命薄。

悔杀当时诺。
水调歌头·北风下庭绿
白朴（元代）

北风下庭绿，客鬓入霜华。回首北望乡国，双泪落清笳。天地悠悠逆旅，岁月匆匆过客，吾也岂瓠瓜。四海有知己，何地不为家。五溪鱼，千里菜，九江茶。从他造物留住，办作老生涯。不愿酒中有圣，但愿心头无事，高枕卧烟霞。晚节忆吹帽，篱菊渐开花。
和崔公度家风琴八首
王安石（宋代）

屋山终日信飘飘，似与幽人破寂寥。
为有机心须强聒，直教悬解始声消。
跋澹庵先生辞工部侍郎答诏不允二首
杨万里（宋代）

高卧崖州二十年，黑头去国白头还。
身居紫禁莺花里，心在青原水石间。
芝山寺
范仲淹（宋代）

楼殿观崔嵬，灵芝安在哉。云飞过江去，花落入城来。

得食鸦朝聚，闻经虎夜回。偶临西阁望，五老夕阳开。
送澜典藏还天界寺
胡奎（元代）

大海流不息，浮云无定踪。人生有聚散，幻相本来空。

上人得真有，何别复何同。飞锡沧洲上，言登第一峰。

得玉勿抵鹊，探珠必求龙。定起有馀暇，题诗寄南鸿。
句 其十二
刘攽（宋代）

不负兴公遂初赋，更传中散绝交书。
送同年李教秩满归闽
赵汝燧（宋代）

雁塔同题久，相看两鬓皤。功名皆分定，安乐直钱多。

绛帐归来后，青山住得么。时流推老笔，册府欠编摩。
三吴漫游集唐
方凤（宋代）

塞上风云接地阴，万方多难此登临。
坐中有老沙场客，霄汉长悬捧日心。
满江红（再至丹阳每怀务观，有歌其所制者，因用其韵示王季夷、章冠之）
韩元吉（宋代）

江绕层城，重楼迥、依然山色。□□有、佳人犹记，旧家离别。把酒□如当日醉，挥毫剩欠尊前客。算平林、有恨寄伤心，烟如织。

湖平树，花连陌。风景是，光阴易。叹新声浑在，断云难觅。暮雨不成巫峡梦，数峰还认湘波瑟。但与君、同看小槽红，真珠滴。
祝英台近 残菊
熊琏（清代）

酒樽间，诗侣散。寂寞锁深院。冷蝶寻来，尚有几枝颤。

可怜风紧蝶浓，东篱秋老，愁煞个、渊明无伴。

相思怨。眼前多少凄凉，空自付归雁。休说销魂，人瘦有谁管。

趁它疏影残香，馀情同诉，依旧把、黄昏帘卷。
和学使者于殿元枉赠之作
郑燮（清代）

十载扬州作画师，长将赭墨代胭脂。
写来竹柏无颜色，卖与东风不合时。
苏武慢 以上二十首见呜鹤余音卷二
冯尊师（元代）

静室修心，云山养传，几个遇人传诀。钻攒八卦，鼎备三才，修建传家基业。阴与阳并，斡转枢机，旋走虎龙蟠结。这天机逆顺，学流不晓，岂能分别。希夷理、瑞气腾腾，祥云霭霭，紫雾罩笼金阙。千神咸备，万化全成，方应大丹熟也。琪树瑶花，遍满虚无真景，翠红相列。观心澄晓月，清风满目，洞天清彻。
次韵斯远同僧寻泉眼二首 其二
韩淲（宋代）

上人何方来，解包与深游。翩然松下吟，意行崖壑幽。

渊渊水色古，疑卧蛟龙虬。雷雨当满盈，奋动无此留。
睹弟子作颂题窗乃续韵警之 其一
释印肃（宋代）

饶舌刀，刀不透，临窗一语更离披。侬家自有同风事，千里无来却肯伊。
和韩秋怀十一首 其五
王十朋（宋代）

秋怀虫共悲，秋夜鹤同警。辉辉玉绳低，耿耿银汉永。

静思凫舄玉，遐慕螭蟠猛。途远慵著鞭，井深艰下绠。

鸟倦当知还，马失亦云幸。穷通委天命，尘虑可深屏。
用夹谷子括吴山晚眺韵十首
方回（元代）

三吴百越楚天宽，不厌登临不厌观。
画舫红桥随处有，丹楼碧宇倚空寒。
梅边吟思春光早，雁外归心夕照残。
灯火沙河塘上路，岂无冻屋卧袁安。
赠乐閒居士
方凤（宋代）

市远尘嚣隔，神閒幽事并。埽花怜竹影，煮茗讶松声。

月与诗如约，琴将鹤互赓。冷香生碧落，秋梦不胜清。
宁宗郊祀二十九首
学士院（宋代）

听惟乡德，监惟棐忱。
顾諟思明，灵承思钦。
永言端莅，肃对下临。
上帝是皇，毋贰尔心。
高士咏 其十五 颜阖
吴筠（唐代）

世情矜宠誉，效节徼当时。颜阖遵无名，饭牛聊自怡。

逃聘鄙束帛，凿坏欣茅茨。托聘嚣尘表，放浪世莫知。
长安遣怀
林宽（唐代）

醉下高楼醒复登，任从浮薄笑才能。

青龙寺里三门上，立为南山不为僧。
题西林院壁二首 其一
朱熹（宋代）

触目风光不易裁，此间何似舞雩台。病躯若得长无事，春服成时岁一来。
寄畅园二十咏 其六 清川华薄
秦耀（明代）

映水列轩窗，林峦森在瞩。塘坳聚落花，溪流出茅屋。
艮岳百咏 萧闲馆
李质（唐代）

书草吹来种种香，好风移韵入松篁。丹台紫府无尘事，倚觉壶中日月长。
送孙逸人
贾岛（唐代）

衣屦犹同俗，妻儿亦宛然。不餐能累月，无病已多年。

是药皆谙性，令人渐信仙。杖头书数卷，荷入翠微烟。
春日登北固多景楼录奉即休长老二首 其二
萨都剌（元代）

东风吹树散晴岚，独上层楼酒半酣。拍岸潮声来海外，满江山色入淮南。

当时霸主分三国，此日吴禅老一龛。惟有楼前旧时柳，年年三月色如蓝。
次刘启之韵
刘过（宋代）

豪结交游三十年，暮年识子海霜边。
江西析派诗同社，鸿宝传家子已仙。
无用白须甘我老，有才青眼望谁怜。
譬如飘泊湓城下，篁竹萧疏无管弦。
访潘叔明
许棐（宋代）

一室宽于养鹤笼，荻帘疏透雪花风。怪来几案无寒色，春在题诗卷子中。
小至
杜甫（唐代）

天时人事日相催，冬至阳生春又来。
刺绣五纹添弱线，吹葭六琯动浮灰。(浮灰 一作：飞灰)
岸容待腊将舒柳，山意冲寒欲放梅。
云物不殊乡国异，教儿且覆掌中杯。
旌德道中
程可中（明代）

底用嗟劳役，空山行自幽。
晓云梳树出，清溜篆沙流。
税毕收蚕市，场喧过麦秋。
驿传东海信，政恐有征求。
郑丞相生日口号十首
刘克庄（宋代）

王吕纷更尚治安，史韩椓棧始凋残。
乃知元祐调弦易，却是端平变局难。
送薛行人持诏南楚便归岭外 其二
区大相（明代）

边事劳行役，秋冬两戒辀。方回辽左使，复作楚南游。

雪树江关驿，云帆海国楼。仍闻下诏日，父老共销忧。
十一月四日风雨大作·其二
陆游（宋代）

僵卧孤村不自哀，尚思为国戍轮台。
夜阑卧听风吹雨，铁马冰河入梦来。
寄公择兼问讯季益二首 其一
赵蕃（宋代）

忆昨分携地，阴风送酒杯。深嗟九日菊，未说一枝梅。

我友多贫士，夫君况茂才。行藏苟无愧，流落未须哀。
送吴县丞
彭汝砺（宋代）

四十青衫似老翁，作官不似作诗工。身追鸿鹄云霄外，手缚鲸诗波浪中。

俊敏今非无李白，沉深古自有扬雄。和声直可奏宗庙，叹息无人知爨桐。
琴轩
黄裳（宋代）

声音求我皆邪道，有琴可听非深造。无弦弦上声无声，世间此曲今何人。
春夜二首
刘子翚（宋代）

楼迥星河转，宵残鼓角催。
重门和月锁，寒梦绕花回。
白鸥来往随舟似驯熟而不惊故云
曹义（明代）

棹发江声急，烟深树影微。沙鸥如有识，来往傍船飞。
用前韵和董彦速
谢薖（宋代）

得句可传千古意，搜奇攻苦百年身。河梁赠别初无对，锦里吟春复有人。

我已汗颜惊手缩，君犹琼树赏朝新。从今习气须磨尽，二字唯当悟客尘。
禅林寺
无可（唐代）

台山朝佛陇，胜地绝埃氛。冷色石桥月，素光华顶云。

远泉和雪溜，幽磬带松闻。终断游方念，炉香继此焚。
次韵赠东湖周子问
项安世（宋代）

玉鏁凌空不可攀，卧听车马日三竿。
以湖拜命官名散，把酒封君国号欢。
父祖诗家三世将，弟兄文阵两秦难。
年丰母健无馀事，长作人间谢客兰。
寄用晦君颇事丹术聊此志规
王世贞（明代）

彭蠡春流白雪声，小山朱邸暮云横。枕中那得无鸿宝，其若当年误更生。
悼杨氏妓琴弦
韦庄（唐代）

魂归寥廓魄归烟，只住人间十八年。

昨日施僧裙带上，断肠犹系琵琶弦。
送杜堪才以江汉故人少为韵 其四
邹浩（宋代）

青衫勿自少，委质皆王臣。贵贱物外耳，直道惟其人。

下惠信先觉，到今如北辰。居閒傥未能，君志终当伸。
芳美亭
汪藻（宋代）

东风不世情，幽谷渠亦至。谁分玄都种，为我作春事。

朝来花气玄，诗眼先自醉。祇愁贪结子，零落烟雨际。

闻今新蹊成，有酒且频置。
文江八景 其三 仁山拥翠
邹元标（明代）

仁山万仞插芙蓉，中有高人伴赤松。我欲从之不可得，他年结屋最高峰。
水调歌头·昨梦鹤山去
魏了翁（宋代）

昨梦鹤山去，风景逐时新。藕花拍满栏槛，松竹被池频。尽日兄酥弟酪，触处言鲭义?，相对只翁卿。梦觉帝乡远，有酒为谁倾。忽飞来，天外句，梦中人。自怜何事，强把麋鹿裹朝绅。坐看九衢车马，鞭策长安日月，檐阁太玄经。只说来时节，金气已高明。
偈颂七十六首
释师范（宋代）

雪峰发九重圣箭，谁敢当锋。
三圣跃透网金麟，应无杂食。
要明圣畔事，须是这边人。
三家村裹，闹市丛中。
妙应无私，临机有准。
不是冤家不与邻。
哭席元山次兀厓用杜韵
方献夫（明代）

几回廷论共逶迤，百折狂澜亦既陂。公力固知如砥柱，圣心何啻苦标枝。

道存天地当何让，笔法春秋判不移。报国未期躬已瘁，临风惟有泪孤垂。
题湖山清隐
真德秀（宋代）

西湖南山和靖庐，西山东湖清隐居。皇天从来具老眼，胜地不隐栖凡夫。

眼中四时风月景，胸次万古皇王书。夫君岂是终隐者，要学川云时卷舒。
即事十首
刘克庄（宋代）

名荔绝甘冷，与莆争长雄。
不逢蔡公谱，埋没瘴烟中。
爱孤云
贺铸（宋代）

闲爱孤云静爱僧。得良朋。清时有味是无能。矫聋丞。

况复早年豪纵过，病婴仍。如今痴钝似寒蝇。醉懵腾。
天逸草堂为郑文学子雨赋
欧必元（明代）

郭外群峰带草堂，端居何忝郑公乡。忧时鬓发青霜短，傲世山公白日长。

十亩秋阴禾稻足，一庭春蔼蕙兰香。馀生逸我天将老，对客宁能不尽觞。
征马嘶
刘寿萱（清代）

边塞草枯处，将军乍列营。驽骀甘恋栈，骐骥愿从征。

战死骨难朽，生还功已成。超腾千里志，不作别离声。
即事
黄大受（宋代）

路转攲桥曲，阴阴石磴低。紫藤藟碧树，红叶绣清溪。

草露明侵径，秋香暗刺衣。前滩水声好，欲趁钓鱼矶。
冬至后五日约客晨往极乐精舍因寻梅湖山作诗纪事 其一
张镃（宋代）

烟重山弥远，林高日倍鲜。抱鸡趋野店，𣂏水入冰田。

未有三冬雪，浑如二月天。梅花应早慧，著眼竹篱前。
答任师中家汉公（一题：奉和师中丈汉公兄见
苏轼（宋代）

先君昔未仕，杜门皇祐初。
道德无贫贱，风采照乡闾。
何尝疏小人，小人自阔疏。
出门无所诣，老史在郊墟。
门前万竿竹，堂上四库书。
高树红消梨，小池白芙蕖。
常呼赤脚婢，雨中撷园蔬。
矫矫任夫子，罢官还旧庐。
是时里中儿，始识长者车。
烹鸡酌白酒，相对欢有余。
有如庞德公，往还葛与徐。
妻子走堂下，主人竟谁欤。
我时年尚幼，作赋慕相如。
侍立看君谈，精悍实起予。
岁月曾几何，耆老逝不居。
史侯最先没，孤坟拱桑樗。
我亦涉万里，清血满襟祛。
漂流二十年，始悟万缘虚。
独喜任夫子，老佩刺史鱼。
威行乌白蛮，解辫请冠裾。
方当入奏事，清庙陈璠玙。
胡为厌轩冕，归意不少纾。
上蔡有良田，黄沙走清渠。
罢亚百顷稻，雍容十年储。
闲随李丞相，搏射鹿与猪。
苍鹰十斤重，猛犬如黄驴。
岂比陶渊明，穷苦自把锄。
我今四十二，衰发不满梳。
彭城古名郡，乏人偶见除。
头颅已可知，几何不樵渔。
会当相従去，芒鞋老菑畲。
念子瘴江边，怀抱向谁摅。
赖我同年友，相欢出同舆。
冰盘荐文鲔，（鲔，鮥也。
戎、泸常有。
）玉斝倾浮蛆。
醉中忽思我，清诗缀琼琚。
知我少诙谐，教我时卷舒。
世事日反覆，翩如风中旟。
雀罗吊廷尉，秋扇悲婕妤。
升沉一何速，喜怒纷众狙。
作诗谢二子，我师宁与蘧。
忆昔寄士奇勉仁二少傅幼孜少保
胡俨（明代）

昔者承恩共拜官，两班分日直金銮。
晚来归舍星同戴，晓起趋朝漏未残。
墨点龙笺濡彩笔，烛传庭燎捧金盘。
如今忆着当时事，独望桥山泪不干。
雪中呈陈参政及检详兵部二丈二首
钱时（宋代）

虽然袖手老山林，禹稷颜回共此心。
但得有生皆挟纩，不妨闲抱岁寒琴。
官舍閒居
黄公度（宋代）

朝市竞纷华，山林甘寂寞。要之其间各有趣，飞鸟冲天鱼纵壑。

我本麋鹿姿，误被簪绅缚。男婚女嫁苦逼人，薄宦天涯失身落。

似吏非吏兮似隐非隐，谓强不强兮谓弱不弱。五斗红腐可以疗饥，一室琴书可以自乐。

负暄扪虱度清昼，未觉岭南官况恶。
芳草
罗邺（唐代）

芳草和烟暖更青。
闲门要路一时连。
年年点简人间事。
唯有春负不世情。
早行和弟可庵二首 其一
舒远（元代）

月落霜林乌早啼，风生驿路马频嘶。柴门犬吠天将曙，知有人家住隔溪。
和介之
孔平仲（宋代）

井邑喧嚣不忍行，捲帘终日爱江亭。竹声满耳萧萧雨，山色挨檐曲曲屏。

连夜剑光摩北斗，几时鹏翼起南溟。与君分义尤相合，有酒频来此醉醒。
再游花山
郭祥正（宋代）

去年来时春未归，枯林叉枒露老枝。今日重来春已去，秀叶茂密藏黄鹂。

山家景物新换故，世事尘埃朝复暮。白头迤逦谢轮蹄，青冢绵联老狐兔。

令人归兴如浮云，早向江山乐贱贫。不须访道赤松子，但爱鲈鱼并紫莼。
登五龙尖晚归鼓琴
赵友直（宋代）

绝巘凌风驾白云，登临兴后鼓南薰。
朱弦一到无心处，自觉人间无可闻。
过扬子江
王令（宋代）

长江来何从，远自西极詹。
中破蜀山流，始与巴水兼。
川原日混蜀，泪射势益严。
奔浑万里流，不自顷刻淹。
骇如泻天来，急若赴海添。
潮汐日往复，旦暮难安恬。
攻冲气何雄，吞囓势未厌。
因思禹功成，自匪尧谋佥。
久已口效噞，岂复头今黔。
余来方冬时，怒风何沾沾。
掀轰驾高浪，山阜相联粘。
有如蜀万鼎，就沸烹群检。
天阳盛焚烁，鬼力争炰燖。
声势欲状说，有口嗟如箝。
须臾稍收敛，晴风荡氛{上雨下殲}。
涵澄动自息，拂拭良无纤。
宛然帝女镜，仰照青天奁。
遐观清神心，俯视分眉髯。
有如尧舜时，惠泽四海沾。
登贤默与虑，流恶声无沾。
洗除岩穴空，荡涤昏奸歼。
思波浩滂沛，浸润咸滋渐。
群山西南来，垂天下帷幨。
霜风月凌厉，紫翠生觚廉。
无波互澄照，黯惨画一缣。
扁舟出中流。俯仰迷顾瞻。
人生贵自便，苟信何用占。
方期谢黄尘，窃身放苍蒹。
闲从鱼鸟游，默相蛟龙潜。
筑室近钓岸，巉崖插居檐。
行春掇芑薇，坐晚登鱨鮕。
仰思峻极高，俯爱善下谦。
更与虚旷间，日放诗锋銛。
行求避世交，望醉江城帘。
出处要皆道，终穷亦何嫌。
七十翁吟七言十首
方回（元代）

饱观代谢四时成，勿讶阴晴小变更。
何许三牲聊淡食，向来五马亦徒行。
长哦王粲登楼作，浪得朱云请剑名。
我死故应非短命，彼饕谁果是长生。
通直郎致仕刘楹挽词
周必大（宋代）

殖学摛文众所推，掾州佐邑誉尤归。
羊羔德备尝缝革，神虎门高早挂衣。
斯疾顿乖今者愈，此生谁及古来稀。
遥瞻乌石冈边路，挽奠无从只泪挥。
虞美人（代简督伯和借《战国策》）
王千秋（宋代）

要津去去无由据。已分平生负。拟将怀抱向谁开。万水千山聊为、借书来。

玄都昼永闲难度。欲正书中句。黄琮丹璧已磨浓。发箧烦君早送、过桥东。
拨棹歌·其一
德诚（唐代）

千尺丝纶直下垂，一波才动万波随。
夜静水寒鱼不食，满船空载月明归。
红葵
陈与义（宋代）

恐是牡丹重换紫，又疑芍药再飞红。
妖娆不辨桑间女，蔽芾深迷苧下翁。
次韵孙直言书怀
赵抃（宋代）

四十惊霜入鬓新，道光休叹守官贫。荣涂渐快青云步，宠禄方官白首亲。

此日文词誇世俗，异时才术济吾民。功名立去何忧晚，要得相期到古人。
长门怨
余继登（明代）

长门寂寂不胜春，忍听君恩处处新。亦有黄金堪买赋，羞将宠爱托词臣。
句 其二十
蒋之奇（宋代）

日月双连璧，乾坤一弹丸。
高园
施枢（宋代）

入门虽较小，中却是壶天。
委曲松篁迳，清新锦绣篇。
蟠胸有丘壑，随处是林泉。
更读鳌峰句，风流似谪仙。
弇园杂咏四十三首 其二十七 借芬阁
王世贞（明代）

隔崦千叶桃，清芬袭人鼻。更许墙头醪，不妨便成醉。
禁火日
温庭筠（唐代）

骀荡清明日，储胥小苑东。舞衫萱草绿，春鬓杏花红。

马辔轻衔雪，车衣弱向风。□愁闻百舌，残睡正朦胧。
春日即事二首 其二
饶节（宋代）

风光竟岁宜人少，乐事惟春取数多。果下小骝君借我，一鞭随意掠烟莎。
送庄四归毗陵
丁丙（清代）

离怀折赠柳毵毵，春到旗亭酒正酣。铁笛一枝催梦醒，梅花风雪满江南。
和林恭祖《春节怀大陆》二首 其一
陈章（宋代）

故园今又浴春晖，万紫千红接翠微。美景如斯堪共赏，深情最是盼君归。

临风邀月秦淮岸，把酒论诗采石矶。岁岁上思今更切，人生七十古来稀。
次韵几复答予所赠三物三首 其二 石博山
黄庭坚（宋代）

绝域蔷薇露，他山菡萏炉。薰衣作家想，伏枕梦闺姝。

游子官蚁穴，谪仙居瓠壶。当时有忧乐，回首亦成无。
和野渡家园杂兴
卫宗武（宋代）

雅士酷爱竹，无肉饥亦忍。
即之俗自祛，对此酌宜引。
好尚契子猷，题咏迈元稹。
二友独与交，十客何敢并。
丈夫意气豪，少年精爽紧。
春至长子孙，班班森玉笋
晚春
黄庚（元代）

老来无复事狂游，倚杖看花动客愁。
病骨却寒春不管，柳棉风裹木棉裘。
沧浪亭
胡珵（宋代）

昔闻沧浪亭，未濯沧浪水。
先贤眇遗迹，壮观一何侈。
飞桥跨木末，巨浸折胡壘。
糟床行万瓮，缭墙周数里。
废兴固在天，庶用观物理。
缅怀嘉佑世，周道平如砥。
相君贤相君，子美东南美。
如何一网尽，祸岂在故纸。
青蝇变白黑，作俑弱焉始。
所存醉翁文，垂耀信百世。
无忘角弓咏，嘉树犹仰止。
同来二三子，感叹咸坐起。
缥瓷酹新汉，毁誉均一洗。
忽逢醒狂翁，一别垂二纪。
隽哉老益壮，论事方切齿。
我欲裂绛幔，推着明光里。
安得上天风，吹落君王耳。
元日无衣冠入朝寄皇甫拾遗冉从弟补阙纾
李嘉祐（唐代）

伏奏随廉使，周行外冗员。白髭空受岁，丹陛不朝天。

秉烛千官去，垂帘一室眠。羡君青琐里，并冕入炉烟。
赠周山人
陈深（宋代）

郭范寥寥数百年，地仙还复出人间。
豁开天外一双目，看尽江南千万山。
玉指暗攒鸟兔定，金盘活捉虎龙环。
我今欲卜神仙宅，雾豹何妨露一班。
酒船图
韩宜可（明代）

春波桥头水半竿，画船如马触狂澜。平生常恨江湖小，醉卧不知天地宽。

隔岸好山青隐隐，环洲芳树绿漫漫。悬知贺监归来日，一曲晴光五月寒。
贺程帅因任四首且言久缺诗筒之意
陈造（宋代）

诗律宁惟似变风，姓名久矣御屏中。
逢辰千载合致主，入梦九华仍插空。
铁瓮倚听新号令，铜蹄终舞旧儿童。
烦奭叶气成丰岁，却簉皋夔侍舜瞳。
隐几
白居易（唐代）

身适忘四支，心适忘是非。既适又忘适，不知吾是谁。

百体如槁木，兀然无所知。方寸如死灰，寂然无所思。

今日复明日，身心忽两遗。行年三十九，岁暮日斜时。

四十心不动，吾今其庶几。
罗浮
留元崇（宋代）

神仙神山罗与浮，二山东来几千秋。
蓬莱夜半失左股，龙惊虎噉玉女愁。
至今两山翠欲滴，却与蓬莱比山色。
黄色作桥通九霄，水晶为帘挂千尺。
神仙旧说何涉茫，神仙窟宅今何望。
仙翁在山泉水香，仙翁飞去松风长。
我将浣手扣玉户，乞杯长生九霞觞。
疏影
吴潜（宋代）

寒梢砌玉。把胆瓶顿了，相伴孤宿。寂寞幽客，筛影横斜，宜松更自宜竹。残更蝶梦知何处，□只在、昭亭山北。问平生、雪压霜欺，得似老枝擎独。

何事胭脂点染，认桃与辨杏，枝叶青绿。莫是冰姿，改换红妆，要近金门朱屋。繁华艳丽如飞电，但宛转、断歌零曲。且不如、藏白收香，旋学世间边幅。
王官谷十咏 其五 天柱峰
俞充（宋代）

擎天有八柱，是峰居其一。根蟠地轴壮，群山俯为硕。

共工触不折，万古耸崒嵂。幽人步绝顶，引手攀星日。
寄题历阳王纯甫新作连云观二首 其二
郭祥正（宋代）

闻道连云绝世无，急飞轻棹看规模。帘钩低挂半轮月，江岸平分千里图。

飐飐金船流玉液，森森珠履踏冰壶。高材自是明堂柱，试作斯楼雄楚都。
水调歌头
吕渭老（宋代）

解衣同一笑，聊复起厨烟。醉乡何处，与君舒啸入壶天。长怪时情狭隘，杯酒岂容我辈，不上谪仙船。雅志念湖海，小艇一丝竿。

夜迢迢，灯烛下，几心闲。平生得处，不在内外及中间。点检春风欢计，惟有诗情宛转，余事尽疏残。彩笔题桐叶，佳句问平安。
睡起
朱联沅（清代）

稍从寂寞养天真，睡起怡然一欠伸。秘笈偶笺《清异录》，头衔自署太平民。

微吟浅醉能中圣，澹月疏筠最可人。照影池波索双笑，此怀惟有白鸥亲。
邓远游以八章见赠推挹过当奉报二诗 其一
胡应麟（明代）

有美青云客，才华蔚邓林。中原驰捷足，上国缔同心。

磊落千言赋，飞扬七步吟。寥寥燕市筑，一击为知音。
快目亭
饶节（宋代）

文字遮人窗闭蝇，无人传与卫生经。我愁烂漫不可写，须上君家快目亭。
夜送孟司功
白居易（唐代）

浔阳白司马，夜送孟功曹。江暗管弦急，楼明灯火高。

湖波翻似箭，霜草杀如刀。且莫开征棹，阴风正怒号。
襄阳杂咏 其二
韦宪文（明代）

水边一听白铜鞮，高堰槐阴路欲迷。近郭小儿休拍手，驿亭人向万山西。
酬幽居闲上人喜及第后见赠
陈羽（唐代）

九霄心在劳相问，四十年间岂足惊。

风动自然云出岫，高僧不用笑浮生。
草衣文殊赞
释绍昙（宋代）

被发袒肩，全身入草。
是真文殊，何须恁麽。
手里底拈不出，觑不破。
七佛之师，败缺不少。
和石田翁落花诗（七首）
王建极（明代）

烟雨欺花肯放晴，落红日日唤愁生。
已拚引被蒙头卧，更起巡檐信步行。
蝴蝶梦寒双睡燕，杜鹃枝老独啼莺。
绿阴冉冉天涯遍，十二楼头空月明。¤
观梅偶成二首
吴芾（宋代）

化工一夜报春回，雪里南枝已渐开。
不与凡条鬭红紫，独将孤艳照池台。
胜游滥缀蓬山侣，高唱宁追郢客才。
多病自怜心尚在，不辞岁岁为君来。
题徐工部节孝册二首 其二
王以悟（明代）

烈妇祠焉在，渹渹浙水东。共姬千载义，梁女万夫雄。

山籁传哀韵，郊花带血红。成仁儒有训，临难几人同。
洛阳作（一作初出徽安门）
张继（唐代）

洛阳天子县，金谷石崇乡。草色侵官道，花枝出苑墙。

书成休逐客，赋罢遂为郎。贫贱非吾事，西游思自强。
题陈巽叔适轩
王炎（宋代）

消摇鹏鷃游，小大各有适。
士堕躁欲中，束身就徽墨。
桃溪有市躁，被褐怀拱璧。
袖手阅世故，不变刍豢色。
小窗一蒲团，燕坐琴书侧。
岂不对客语，青眼送鸿翼。
自言肥遁好，外物断欣戚。
千金戒垂堂，一跌在所惜。
笑我踏风波，辕驹窘覊靮。
赠齐己
徐仲雅（唐代）

我唐有僧号齐己，未出家时宰相器。爰见梦中逢五丁，

毁形自学无生理。骨瘦神清风一襟，松老霜天鹤病深。

一言悟得生死海，芙蓉吐出琉璃心。闷见有唐风雅缺，

敲破冰天飞白雪。清塞清江却有灵，遗魂泣对荒郊月。

格何古，天工未生谁知主。混沌凿开鸡子黄，

散作纯风如胆苦。意何新，织女星机挑白云。

真宰夜来调暖律，声声吹出嫩青春。调何雅，

涧底孤松秋雨洒。嫦娥月里学步虚，桂风吹落玉山下。

语何奇，血泼乾坤龙战时。祖龙跨海日方出，

一鞭风雨万山飞。己公己公道如此，浩浩寰中如独自。

一簟松风冷如冰，长伴巢由伸脚睡。
葛溪驿
艾性夫（元代）

疏雨微云隔岸山，乱花芳草曲江干。
谁家帘幕临官道，一阵东风燕子寒。
寄大洪和尚
释正觉（宋代）

饮茶作别出萝门，相送犹怀握手温。
断雁几时归缀字，浮萍随处卧生根。
秋风窗外拥芦雪，梦冷床头堕月魂。
麈柄年来疲转徙，却思红颗共炊盆。
台城道中
释元肇（宋代）

枝暗花成子，风飘絮作萍。雨侵溪涨白，山脱晚云青。

又过仙人渡，还登酌水亭。往来人自老，双鹭立烟汀。
蒸热三子过我东庄
李梦阳（明代）

林蜩午不歇，日毒土色赤。郁言森密里，时华媚深碧。

三人者胡来，无乃不速客。黄公苍须髯，二生颀而晢。

入荫齐解带，对酒各岸帻。篱萱挺其秀，槛果垂易摘。

无言岂为默，有形忘所役。杯乾时一斟，遽复至西夕。
送方此山归盘中
黎廷瑞（宋代）

渴不饮盗泉水，热不栖恶木阴。
飞蚊营营蚋漫漫，掇拾余醖搜残斟。
祝融老子亦忘剧，于君大是相知音。
娱娱炎埃场，遗以清风林。
苍藤老树覆林磵，芸夫纶叟时相寻。
太虚茫茫纳宇宙，云来云去初何心。
送君盘中居，且作盘中吟。
双溪渡头一笑去，落日孤舟秋水深。
再得古梅小而益怪首蒙屏翁品题因次韵
戴炳（宋代）

爱渠怪怪复奇奇，冒雪遥凭健步移。竹外池边栽恰好，山巅水际梦多时。

百年死质馀生意，一片孤槎带好枝。寄语花神勤守护，品题莫负老仙诗。
正心吟
金朋说（宋代）

明诚道不离，知格无邪伪。
中正着吾心，毋为私欲蔽。
题画
萧国宝（元代）

半山苍霭销招提，托宿僧寮路欲迷。惟有晓钟遮不断，数声吹落小桥西。
赴吴兴初入境
虞俦（宋代）

诏书催发太频频，千骑东来喜望尘。
不为寻芳宁较晚，固应入境便颁春。
风和渐觉旌旗转，野旷遥闻钲鼓新。
千里嗷嗷方待哺，自惭何以慰斯民。
题王右军书扇面
郑真（明代）

越山高步碧云梯，洗墨池寒落照低。仙子已骑鸾鹤去，白团如月问谁题。
宣王好射
吕不韦（先秦）

宣王好射，说人之谓己能用强弓也。其实所用不过三石。以示左右，左右皆引试之，中关而止。皆曰：“此不下九石，非大王孰能用是？”宣王悦之，宣王之情，所用不过三石。而终身自以为九石。岂不悲哉？三石实也，九石名也。宣王说其名而丧其实。
周以言黄圣长过余问疾
皇甫汸（明代）

一丘栖病每经旬，二仲相过惜暮春。罗雀不知东郭骑，逢人初著北山巾。

枝生肘上看非累，花落藩间悟是因。且覆清尊判尽醉，何曾灵药驻芳辰。
梦中诗
刁衎（宋代）

圣朝文物古难过，何事寒门宠遇多。
父向石渠新拜职，子从金殿又登科。
须教枚马暂踪迹，堪笑巢由隐薜萝。
报国报君何所有，一心待欲枕长戈。
上中书陈舍人三首
袁燮（宋代）

士方负材业，高价敌璠玙。
一朝声称减，碌碌盆盎如。
贵名岂不欲，名盛复难居。
所以古君子，谨终如厥初。
自公到京国，闻望倾万夫。
愿言益进德，名与天壤俱。
长孺以新生子求名命日相儿
陈著（宋代）

有女谐良偶，承宗在嫡儿。
馆甥才匝岁，宅相果如期。
脉发慈溪正，胞成江夏奇。
咳名应会得，乳口见呕咿。
皇帝阁端午帖子
许应龙（宋代）

离明赫赫正当中，万物咸欣长养风。
陇麦已登蚕又熟，更多膏泽兆年丰。
偶成 其三
夏竦（宋代）

燕雀纷纷出乱麻，汉江西畔使君家。空堂自恨无金弹，任尔啾啾到日斜。
九仙台观云歌
罗洪先（明代）

咄咄眼底成怪事，阶前咫尺临无地。倚杼曾闻清浊分，何缘却在洪荒世。

有无来去只顷刻，造物无乃同儿戏。馈锱初开釜甑间，塼垆乍爇沈檀剂。

席卷鲛绡静四乘，千群组练腾奔骑。因思昔日九仙避世栖山中，功成乘诏来飞龙。

担有丹砂留石室，光景变现人难穷。兴来欲跨沧溟东，安知此即蓬莱宫。

开门一望远海势，漫漫溔溔迷长空。九仙去不归，飞龙在何所。

却恐水石多冯凌，精魅年来潜洞府。白衣苍狗逞不已，盗窃元气恣吞吐。

三十六峰失颜色，白日走逐谁何睹。将讼风伯逢怒号，更畏声高触天鼓。

寒威惨惨入夜深，氤氲踵息澄尘心。朝来却听樵夫道，昨日峰头生片阴。
谒僧惠端不遇
王庭圭（宋代）

僧扉深倚碧岩隈，何处看云久未回。日暮鸣钟应不语，嗔人马迹涴苍苔。
闲步至鞠场值小雪
陆游（宋代）

倒尽床头酒半罂，笑呼筇杖共闲行。
梅花照水为谁瘦，雪片倚风如许轻。
孟德遇冬思射猎，广文垂老谢才名。
归来跨火西窗下，独数城楼长短更。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其二
李彭（宋代）

故人隔秋水，梦往宁可到。山南会心处，不负乾鹊噪。

胸中如阴雨，百谷仰一膏。嘉德向来深，此事神所劳。
纵笔
陆游（宋代）

闲经月下白苹洲，半脱风前紫绮裘。
曾值东风谒鸾驾，却因南绮看龙舟。
年光已付瞢腾醉，天宇谁从汗漫游？莫怪又成横笛去，故人期我玉华楼。
除日
朱淑真（宋代）

爆竹声中腊已残，酴酥酒暖烛花寒。朦胧晓色笼春色，便觉春光不一般。
白蘋花
沈辽（宋代）

白蘋花，生水中。绿叶牵紫茎，浩荡向西风。西风日夜冷，落日河洲静。
为何凝生题十九首 其一 遂垞
李之世（明代）

若个閒人肯住山，青山半老利名关。城隅遂垞深深地，恰可乘间一买閒。
宫词 其六十五
周彦质（宋代）

唐帝惟珍阳羡茶，未尝百草不开花。太平奉御穷佳异，建焙先春进露芽。
云居长老
王贞白（唐代）

巘路蹑云上，来参出世僧。松高半岩雪，竹覆一溪冰。

不说有为法，非传无尽灯。了然方寸内，应只见南能。
念奴娇（碧含笑）
赵长卿（宋代）

晚妆才罢，见栊丝匀玉，一团娇秀。趁得年光，长是向、金谷无花时候。不比莺莺，不关燕燕，不似章台柳。清凉无汗，雪肌潇洒难偶。

好是斜月黄昏，瑶阶钿砌，百媚初含酒。恼杀多情香喷喷，双靥盈盈回首。倾国倾城，千金莫惜，兰蕙应难友。沈郎拚了，为花一味销瘦。
独坐吟
秦韬玉（唐代）

客愁不尽本如水，草色含情更无已。

又觉春愁似草生，何人种在情田里。
二月十二日雨寒
赵蕃（宋代）

重设匡炉火，还披故絮裘。
春风今已半，地域况南头。
次第农耕动，侵寻花事休。
浮生有过鸟，归计欠沉牛。
和范至能参政寄二绝句 其一
杨万里（宋代）

生憎雁鹜只盈前，忽览新诗意豁然。锦字展来看未足，玉虫挑尽不成眠。
西过渭州见渭水思秦川
岑参（唐代）

渭水东流去，何时到雍州？
凭添两行泪，寄向故园流。
和平太行路韵 其三
李俊民（金朝）

千年古道跨山城，可笑人心自不平。容易莫将天险坏，须防闲客此闲行。
午日白沙驿阻涨感怀二首 其二
胡直（明代）

柳暗沧洲路，山回螺浦津。群儿环白发，应忆远游人。
六十自述四首 其一
章钟亮（清代）

春鹒秋蟀太悤忙，潦倒人间六十霜。蔬圃近来留薤白，芒鞋老十踏槐黄。

渐知佳境甘于蔗，漫道文章辣似姜。屈指光阴虚度过，蹉跎非复少年场。
寄江朝宗
吴芾（宋代）

自遣迎君骑，期君指日来。
胡为多坎坷，欲动却迟回。
望眼凝还断，愁怀郁不开。
相过须有早，莫待折寒梅。
野亭公杂咏六首 其二 野阁
顾璘（明代）

小阁何亭亭，临郊俯清樾。虚栋驻山云，闲窗纳林月。

浮烟坐来消，飞鸟望中灭。冲襟寂如水，那知有炎热。
次韵程道徽三首 其三
周孚（宋代）

宿草被三径，呼儿不须锄。从来驷马客，肯顾蜗牛庐。

那知倾盖交，向我情不疏。惜无一端绮，报子双鲤鱼。
寿陈制垣
李曾伯（宋代）

东皇妆就牡丹天，来献蓬莱不老仙。
耆旧喜增羊祜传，蛮夷欣问晋公年。
休怀苕水清风适，且醉檀溪绿草边。
原向衣冠图上看，银屏千岁映貂蝉。
送胡瘦篁侍御出京
郑孝胥（清代）

逐流病未能，行道嗟有命。踟蹰不忍去，始见君子性。

读君言别不，烈意出淡定。浩然孰能止，尹士恶知孟。

诸贤抱馀惜，累饯若未称。去留志难异，微箕各为正。

繄予久自放，情直行颇径。驱车偶过阙，心不善朝政。

挽之既甚难，谁敢问究竟。酒炉共取醉，聊以助归兴。

刚肠傥犹热，未免顾破甑。江湖不寂寞，或者天可胜。
拟阮嗣宗咏歌一首
童轩（明代）

掩书坐前楹，独对一尊酒。春风吹柳花，漂泊入虚牖。

喧喧名利吹，能有此乐否。人生不得意，胡为事奔走。

昨朝美少年，今日成老丑。自非松柏姿，安能无白首。
送赵和录与启
刘克庄（宋代）

饯送多逢掖，俱怀倒屣恩。
浮图无合颖，冤狱有平反。
辇路催华毂，山城漫彩门。
病翁不下榻，判袂一销魂。
霜叶飞 题霜林觅句图
沈蕊（清代）

万山秋老。西风紧，冷枫红入幽窅。白云出岫本无心，有寻秋人到。

怅千里、江南路杳。断霞残锦知多少。正树影翻鸦，更雁带寒声，夕阳斜挂林杪。

相对飞瀑流泉，素怀似洗，一襟诗思清妙。身如野鹤独飘然，任高歌长啸。

见几处、淡烟衰草，乱蛩啼遍停车道。待策杖归来，十幅吟笺，休教闲了。
寄端夫三首
舒邦佐（宋代）

求田未用太匆忙，且况毛锥觅太仓。
择地读书终不恶，莫教辜负北窗凉。
宁都赵令君贻贶五言四首意索余和不可虚辱如
曾丰（宋代）

世途无复古，吾道不宜今。
风月多饶舌，轩裳久死心。
家犹须五斗，命岂止千金。
有路可亲炙，那能入桂林。
崔清献公祠
黄甲登（元代）

昔年身佩国安危，去蜀犹深当馈思。出处一生无玷玉，功名千载不刊碑。

祠前古柏寻何处，坡后寒花有几枝。盛德固应延世教，相门今见复兴诗。
依韵和希深雨後见过小池
梅尧臣（宋代）

碧池新雨後，清兴一何赊。
有客过颜巷，无贫以阮家。
白醪聊泛蚁，黄菊未开花。
既至休辞醉，君其奈岁华。
长洲苑（吴黄武中，此地校猎）
孙逖（唐代）

吴王初鼎峙，羽猎骋雄才。辇道阊门出，军容茂苑来。

山从列嶂阊，江自绕林回。剑骑缘汀入，旌门隔屿开。

合离纷若电，驰逐溢成雷。胜地虞人守，归舟汉女陪。

可怜夷漫处，犹在洞庭隈。山静吟猿父，城空应雉媒。

戎行委乔木，马迹尽黄埃。揽涕问遗老，繁华安在哉。
贤者之孝二百四十首 其一五四 何子平
林同（宋代）

干禄本为养，资身岂所安。珍肴与白粲，虽美若为餐。
山中与元九书，因题书后
白居易（唐代）

忆昔封书与君夜，金銮殿后欲明天。今夜封书在何处，

庐山庵里晚灯前。笼鸟槛猿俱未死，人间相见是何年。
忧患中哭沧江兄 其二
解缙（明代）

生离死别太匆匆，兄骑西行我棹东。回首白沙江上路，夕阳黄叶怨秋风。
定寨望洋
陈玉衡（清代）

三秋策杖卦山巅，一望重洋思渺然。作楫安澜如此日，乘风破浪是何年。

氛消绝岛鱼游泳，气结全台象万千。门户而今开鹿港，依稀争看估人船。
古剑篇
王柘（清代）

土花绣涩血痕碧，中有英雄古魂魄。白日青天拔鞘看，毛发阴魂起离席。

昔时成此百炼钢，撼摇星斗批风霜。蛟螭胆落匿踪迹，鸊鹈膏淬生辉光。

年湮代远连环坏，石上重磨锋尚快。世无薛烛双明瞳，又无郭振诗豪雄。

剑乎剑乎汝不自言可以托生死，安知人不视作钝铁与顽铜。

报恩报仇随人意，何如去化延平龙。神龙首尾不可测，汝独胡为久在尘埃中。
宴坐自午至暮
陆游（宋代）

身外寥寥扫怨恩，胸中浩浩纳乾坤。
饱经世事常高枕，惯见人情不署门。
孤日夜分生海底，百川秋涨泝河源。
珥貂碧落从来事，东访蓬莱不足言。
送梁李二明府
陈子昂（唐代）

负书犹在汉，怀策未闻秦。复此穷秋日，芳樽别故人。

黄金装屡尽，白首契逾新。空羡双凫舄，俱飞向玉轮。
病卧穷庐咏静修仙翁和陶诗以自遣适辄效其体和咏贫士七篇非敢追述前言聊以遣兴云耳 其四
安熙（元代）

渊明守穷贱，生平慕黔娄。富贵如浮云，万变纷相酬。

世运自兴丧，常恐德未周。羲黄不可见，日暮怅离忧。

乾坤一东篱，百代无与俦。寄语狂驰子，扰扰将焉求。
题汪水云诗卷十一首
刘师复（宋代）

北去南来无定居，水流去在意何如。
湖边倘有西飞雁，只寄诗筒莫寄书。
酒泉子（十之一）
潘阆（宋代）

长忆钱塘，不是人寰是天上。万家掩映翠微间。处处水潺潺。

异花四季当窗放。出入分明在屏障。别来隋柳几经秋。何日得重游。
偈颂二百零五首 其一○三
释正觉（宋代）

管籥真风暗度韶，春恩如许在芳条。志公不是闲和尚，拄杖头边有剪刀。
再用前韵简丁端叔
陈傅良（宋代）

事到难时意转佳，声名早已动皇华。
拨烦自古书生短，只合横经住绛纱。
至正二十年八月十五日招同诸彦小集南湖以杜甫不可久留豺虎地南方犹有未招魂为均得不字
缪思恭（元代）

我生胡弗辰，守土愧簪黻。乱离难斯瘼，兵氛驾飘坲。

贵人既防求，苗僚荐骄拂。比户罹毒淫，流殃痛未讫。

大军有凶年，荆榛莽茀郁。天地塞无欢，三秋翳沈沕。

当国哀黎氓，方来滥朱绂。所冀民社宁，优诏非为屈。

顿觉元气清，太空如荡韨。借问今夕娱，还思去年不？
寄陈中洲给谏 其一
王鸣雷（明代）

相见年华却共悲，少年曾见柳丝丝。浮生浮世有何事，花落花开能几时。

一任谏书云易过，独留诗卷石难移。鬓毛焦尽青铜改，白口无情说与谁。
山中滞雨
王中（明代）

渌酒千钟醉，衰年百念阑。
山深茅舍静，春暮雨声寒。
花事随泥滓，苔痕上井栏。
寂寥闻杜宇，羁思若为宽。
皇恩寺
陈之邵（宋代）

老桧乔松路屈盘，翚飞金碧照岩端。僧寻翠巘曾挥锡，客厌红尘屡解鞍。

望断四天春野阔，梦回一枕夜涛寒。阳休况是多佳句，吟罢碧云时倚阑。
种菊二首 其一
释函是（明代）

万卉各有奇，潜颖候春泽。茂林郁佳气，苍茫竞红白。

霖泽殊未郁，春开复春落。芳菲不到秋，讵关覆载薄。

梧桐一叶飞，草木皆萧索。独立何煌煌，黄金曜霜萼。

岂不畏寒猋，抱一从旅泊。将以贻幽人，遐襟恣磅礴。

晚登君子志，硕德须早植。
寄和州刘使君
张籍（唐代）

别离已久犹为郡，闲向春风倒酒瓶。
送客特过沙口堰，看花多酒水心亭。
晓来江气连城白，雨后山光满郭青。
到此诗情应更远，醉中高咏有谁听。
过望亭六首 其一
杨万里（宋代）

望亭昔岁过归船，柳为蹁跹杏为妍。今日溪山浑似旧，雪芦风荻两萧然。
踏莎行 前题
邓瑜（清代）

魂不胜销，梦还无据。悲秋情向篱边诉。红尘碧落两茫茫，疑形疑影知何处。

恨海谁填，情天莫补。此情此恨同千古。写生只算返生香，年年秋到侬为主。
赠地理从玉峰
何梦桂（宋代）

铁鞋踏破问眠牛，茧足归来已倦游。四世五公身后事，前冈已分首狐丘。
读张文烈遗稿
卢锻（明代）

厓门宿昔咏零丁，此日欷歔血泪声。作者非留去后恨，读时转忆个中情。

星河摇动龙蛇泣，几案凄凉犬豕鸣。白雪青羝君忍耐，招魂取寄伴苏卿。
徵招（雪）
赵以夫（宋代）

玉壶冻裂琅玕折，骎骎逼人衣袂。暖絮张空飞，失前山横翠。欲低还又起。似妆点、满园春意。记忆当时，剡中情味，一溪云水。

天际。绝行人，高吟处，依稀灞桥邻里。更翦翦梅花，落云阶月地。化工真解事。强勾引、老来诗思。楚天暮，驿使不来，怅曲阑独倚。
所居往高昌庙路上作
林旭（清代）

坡陀回伏车轮侧，田水清深树色蓝。忽忆天津二月道，说他风景似江南。
月坡亭李耆明见菊
毛幵（宋代）

我怀渊明真，千载犹神交。
重吟九日诗，风节殊未凋。
良辰不再举，秋气日以高。
凄飚送落景，余霞敛尘霄。
万象为我役，天机亦良劳。
摩挲膝间桐，感此爨下焦。
时时出奇音，散我心郁陶。
山中偶作五首 其四
释守卓（宋代）

渐老便幽僻，西来意亦迷。不知师子吼，何似野猿啼。
临江仙·酥胸露出白皑皑
邢俊臣（宋代）

酥胸露出白皑皑。遥知不是雪，为有暗香来。
黄楼夜涛赋
王守仁（明代）

朱君朝章将复黄楼，为予言其故。夜泊彭城之下，子瞻呼予曰：“吾将与子听黄楼之夜涛乎？”觉则梦也。感子瞻之事，作《黄楼夜涛赋》。

子瞻与客宴于黄楼之上。已而客散日夕，暝色横楼，明月未出。乃隐几而坐，嗒焉以息。忽有大声起于穹窿，徐而察之，乃在西山之麓。倏焉改听，又似夹河之曲，或隐或隆，若断若逢，若揖让而乐进，歙掀舞以相雄。触孤愤于崖石，驾逸气于长风。尔乃乍阖复辟，既横且纵，摐摐渢渢，汹汹瀜瀜，若风雨骤至，林壑崩奔，振长平之屋瓦，舞泰山之乔松。咽悲吟于下浦，激高响于遥空。恍不知其所止，而忽已过于吕梁之东矣。

子瞻曰：“噫嘻异哉！是何声之壮且悲也？其乌江之兵，散而东下，感帐中之悲歌，慷慨激烈，吞声饮泣，怒战未已，愤气决臆，倒戈曳戟，纷纷籍籍，狂奔疾走，呼号相及，而复会于彭城之侧者乎？其赤帝之子，威加海内，思归故乡，千乘万骑，雾奔云从，车辙轰霆，旌旗蔽空，击万夫之鼓，撞千石之锺，唱大风之歌，按节翱翔而将返于沛宫者乎？”于是慨然长噫，欠伸起立，使童子启户冯栏而望之。则烟光已散，河影垂虹，帆樯泊于洲渚，夜气起于郊垌，而明月固已出于芒砀之峰矣。

子瞻曰：“噫嘻！予固疑其为涛声也。夫风水之遭于澒洞之滨而为是也，兹非南郭子綦之所谓天籁者乎？而其谁倡之乎？其谁和之乎？其谁听之乎？当其滔天浴日，湮谷崩山，横奔四溃，茫然东翻，以与吾城之争于尺寸间也。吾方计穷力屈，气索神惫，懔孤城之岌岌，觊须臾之未坏，山颓于目懵，霆击于耳聩，而岂复知所谓天籁者乎？及其水退城完，河流就道，脱鱼腹而出涂泥，乃与二三子徘徊兹楼之上而听之也。然后见其汪洋涵浴，潏潏汩汩，彭湃掀簸，震荡泽渤，吁者为竽，喷者为箎，作止疾徐，钟磬祝敔，奏文以始，乱武以居，呶者嗃者，嚣者嗥者，翕而同者，绎而从者，而啁啁者，而嘐嘐者，盖吾俯而听之，则若奏箫咸于洞庭，仰而闻焉，又若张钧天于广野，是盖有无之相激，其殆造物者将以写千古之不平，而用以荡吾胸中之壹郁者乎？而吾亦胡为而不乐也？”

客曰：“子瞻之言过矣。方其奔腾漂荡而以厄子之孤城也，固有莫之为而为者，而岂水之能为之乎？及其安流顺道，风水相激，而为是天籁也，亦有莫之为而为者，而岂水之能为之乎？夫水亦何心之有哉？而子乃欲据其所有者以为欢，而追其既往者以为戚，是岂达人之大观，将不得为上士之妙识矣。”

子瞻展然而笑曰：“客之言是也。”乃作歌曰：“涛之兴兮，吾闻其声兮。涛之息兮，吾泯其迹兮。吾将乘一气以游于鸿蒙兮，夫孰知其所极兮。”弘治甲子七月，书于百步洪之养浩轩。
夜泊牛渚怀古
李白（唐代）

牛渚西江夜，青天无片云。
登舟望秋月，空忆谢将军。
余亦能高咏，斯人不可闻。
明朝挂帆席，枫叶落纷纷。(席 一作：去)
题赵希贤所藏墨竹 其一
仇远（元代）

一竿千百叶，凤尾翠交加。曾向仙坛种，和风扫落花。
和周仲嘉再示三篇
王洋（宋代）

长篇大轴势如林，慰我穷愁正结阴。
数首娱忧兼寓物，几人对面便知心。
多求笔吏供濡墨，乘买筠筒给浩吟。
闲静心情如此少，能听贺若是知琴。
江上同礼执晤方子灵皋因感百川作
储雄文（清代）

才难古所叹，摧折权谁司。龙眠五君子，盛事钟灵奇。

才名三十年，讵论成与隳。淡涩爱百川，季也情殆移。

忽闻百川逝，临风增怅而。今日始晤君，举体何清羸。

发言若春茗，甘苦心自知。哲兄竟已矣，诸子空盱睢。

赠君加餐饭，岁暮以为期。
新广柏悦堂后轩作七言
刘攽（宋代）

南荣曝日足娱客，北牖来风亦在予。聊以维摩开丈室，便知陶令爱吾庐。

神龟大蔡昂头际，泽雉名翚矫翼初。戏问庭前双古柏，阅人无算我谁如。
秋斋
白居易（唐代）

晨起秋斋冷，萧条称病容。清风两窗竹，白露一庭松。

阮籍谋身拙，嵇康向事慵。生涯别有处，浩气在心胸。
偈颂一百三十三首 其一○三
释居简（宋代）

谈玄说妙，落在今时，瓠子落苏那得知。
访新城宰
万俟绍之（宋代）

野花香细绿阴成，风著征衫暑尚轻。流水有声如学语，乱山无尚不知名。

柘林叶尽蚕初熟，麦陇人行雉不惊。少驻篮舆聊问俗，儿童亦说长官清。
归郡书金峨二首
舒坦（宋代）

叱咤沧溟雪浪空，鲸鲵骑去杳亡踪。
练丹井畔春萧索，知在蓬莱第几重。
过西坑
杨万里（宋代）

乾风无那湿云何？吹不能开只助他。
野水落溪生蟹眼，一番过了一番多。
赠会稽刘世儒
宋登春（明代）

刘生多气岸，负剑远行游。落日三湘酒，烟花七贵楼。

右军白羽扇，季子黑貂裘。我亦淮南客，因逢桂树留。
偈颂一百零二首
释绍昙（宋代）

惟一坚密身，一切尘中现。
老婆腰系紫绡裙，娇儿手把红罗扇。
南{上奥下山}东村，张坊李店。
拜贺新年，春风满面。
欢悰不觉语声高，惊落梅花一片两片三片四片。
曹仁宪谨荣寿
黄枚（清代）

高秋逢诞降，晚节庆嘉誉。共祝黄华酒，登堂颂九如。
西园席上记事
骆适正（宋代）

花随春尽觅无痕，尚续馀欢索侑尊。
一曲未终人已去，西园灯火欲黄昏。
题金州西园九首 莓苔
姚合（唐代）

茅堂阶岂高，数寸是苔藓。只恐秋雨中，窗户亦不溅。

眼前无此物，我情何由遣。
杨柳枝词 其二
李麟（明代）

帘捲青青水殿凉，晓妆随手斗眉长。含颦待与君王折，一月看花到上阳。
寄题王阮亭西城别墅十三咏 其十二 竹径
陈恭尹（清代）

结根幸在兹，绿筠长可保。涌翠为波涛，秋声满晴昊。

三径净无尘，风影自能扫。
送田耕月游吴 其三
毛珝（宋代）

此去姑苏郡，都无五日程。仍闻新太守，最重旧交情。

有句梅边索，无田月下耕。双亲方待养，吾亦勉君行。
采葛
佚名（先秦）

彼采葛兮，一日不见，如三月兮！
彼采萧兮，一日不见，如三秋兮！
彼采艾兮，一日不见，如三岁兮！
鲍使君闲居
翁卷（宋代）

吟楼影在湖波上，吟景长从望处生。
叠石拟成幽嶂色，种松移得远滩声。
多谙经品曾因病，却著荷衣欲避名。
闻说近来心更静，案头惟有一琴横。
灵谷寺
弘历（清代）

钟阜东南寻道林，蔚然深秀松森森。溪光山色宛其识，钟声幡影空人心。

八功德水清且泚，梵天震旦何彼此。更闻左侧琵琶街，鼓掌响应弹丝起。

非神奇亦非邪淫，世尊早明示其旨。乾闼鼓琴山河大，地作琴声迦叶作舞，亦复如是而已矣。
送太仆丞陈君钝斋抗疏左迁黄州通判诗
湛若水（明代）

钝斋吾老友，十载拜床下。抱材恒不售，时已有定价。

叫阍论大礼，不肯诸公亚。三迁及仆丞，一疏落别驾。

执经睨黄梅，且莫易呵骂。无住生尔心，可达圣仁舍。
长安书事
黄滔（唐代）

一年年课数千言，口祝心祠挈出门。孤进难时谁肯荐。

主司通处不须论。频秋入自边城雪，昨日听来岭树猿。

若有水田过十亩，早应归去狄江村。
招贤道士
白玉蟾（宋代）

解鞍默默对斜晖，无限诗怀在翠微。
一句秋鸿来入耳，两行客泪下沾衣。
惜琼花·汀苹白
张先（宋代）

汀苹白。苕水碧。每逢花驻乐，随处欢席。别时携手看春色。萤火而今，飞破秋夕。
旱河流，如带窄。任身轻似叶，何计归得。断云孤鹜青山极。楼上徘徊，无尽相忆。
六朝门。朱异
周昙（唐代）

徒览儒书不学兵，彦和虚得不廉名。

四郊多垒犹相罪，国破将何谢太清。
过楮源访罗云从同舍弟子彦各赋一首
刘崧（元代）

楮源风景似桃源，水绕田园山绕门。高树秋风松落子，碧苔春雨竹生孙。

清烟影覆垂萝屋，白酒香浮老瓦盆。落日荒原归路晚，欲寻幽兴已忘言。
太白骑鲸图
程敏政（明代）

长庚何罪谪九天，堕地亦作人中仙。吐词如神醉不死，江山落魄惊无前。

采石矶头弄明月，醉眼浑疑烂银阙。翻身却入冯夷宫，铁网珊瑚任攀揭。

阳侯知此太白精，奉归帝所无留行。青冥风露九万里，掉尾独跨横山鲸。

花鸟纷纷渺尘海，千古骚人忆丰采。画图想像知有无，赢得旁观小儿骇。
东湖四咏
陈宓（宋代）

西山老禅叟，依厂安数椽。
趺坐看东海，沧溟几桑田。
前此复谁居，今逾三百年。
钟鼓如一日，从教岁徂迁。
人生苦浮脆，乃过金石坚。
彼人尚能尔，况是古圣贤。
石床对石室，静坐思悠然。
相期在晚暮，用以补我愆。
九日何龙友区启图黎无求过集
李孙宸（明代）

陆沈又复滞燕京，秋色偏宜吏隐情。逢节每寻香国会，听鸿不那客心惊。

篱边菊蕊迟寒发，槛外云霞向晚明。莫忆插萸天万里，尊前拚醉夜纵横。
姑苏台
郭晞宗（宋代）

春花开，秋雁来，长风几度姑苏台。不见台上人，台下月徘徊，一树梧桐生绿苔。
春日寄怀
李商隐（唐代）

世间荣落重逡巡，我独丘园坐四春。
纵使有花兼有月，可堪无酒又无人。
青袍似草年年定，白发如丝日日新。
欲逐风波千万里，未知何路到龙津。
春湖古意
宋之问（唐代）

院梅发向尺，园鸟复成曲。落日游南湖，果掷颜如玉。

含情不得语，转盼知所属。惆怅未可归，宁关须采箓。
和中斋韵
文天祥（宋代）

见说黄沙接五原，飘零只影向南辕。
江山有恨销人骨，风雨无情断客魂。
泪似空花千点落，鬓如硕果数根存。
肉飞不起真堪叹，江水为笼海作樊。
大观三年释奠六首 其四 酌献用《成安》。
郊庙朝会歌辞（宋代）

道德渊源，斯文之宗。功名糠秕，素王之风。硕兮斯牲，芬兮斯酒。

绥我无疆，与天为久。
过严濑寄陆守务观
喻良能（宋代）

翰墨场中老伏波，挥毫快马下晴坡。
三年睿主思献纳，千里疲晴赖抚摩。
潇洒郡斋方在望，飘摇征棹未能过。
拟求墨妙辉衡宇，应有黄庭换白鹅。
再次前韵督周子问雪中以疾辞诗
项安世（宋代）

散花侵示疾，造物戏公深。
毳饭添三白，熊经试一禽。
从来诗愈虐，枉去药关心。
无限山阴兴，匡床好越吟。
菩萨蛮（和州守胡明秀席上）
张孝祥（宋代）

乳羝属国归来早。知君胆大身犹小。一节不须论。功名看致君。

镇西楼上酒。父老为公寿。晚祝太夫人。年年对诏新。
暮雨登上方山
顾璘（明代）

暮踏孤峰雨，苍茫下界分。平湖铺大野，高阁挂行云。

霜气明枫叶，天寒叫雁群。拟投僧舍宿，清梵夜堪闻。
夜汎有怀
释绍嵩（宋代）

独自上孤舟，通宵浪打头。天风随断柳，江月值新秋。

忽忽忘年老，忙忙汎夕流。此生成底事，谁不遣吾休。
颂古二十九首 其十五
释师体（宋代）

村婆暴富，诳諕闾阎。赵州卖俏，矢上加尖。
句
李新（宋代）

在昔岷峨神，龙文而马首。
云迷夏禹从前宅，雪压姜维最后城。
山外浮云云外城，江边羌角水中声。
谁道图书府，不通毡罽乡。
竹枝
皇甫松（唐代）

山头桃花谷底杏，
两花窈窕摇踵映。
乙丑冬重过古囊 其六
黄廷用（明代）

翠微分半榻，胜托此真缘。披草寻龙藏，过溪饮虎泉。

香花萦下界，脩竹出诸天。忽忆同游者，浮生殊可怜。
飞仙引游沃州水帘谷作
谢翱（宋代）

赤城后门桃花尾，湿浸蘼芜洗苍耳。小支菩提海上来，天风吹下谷帘水。

斜珠界左转复右，华盖县肝三叶紫。内间肉芝承乳流，鬼母仙姝临洗胃。

苍龟守关朝太微，色阻谗神诬奏事。海桑男子在谪籍，驱鹿行车闰年至。
竹泉为黄克清赋
顾清（明代）

种竹深开径，疏泉小作池。情缘淇水旧，迹是考槃遗。

渚月怜清影，林风想渌漪。暂来还复此，鱼鸟莫相疑。
喜周元亮至湖上
陈洪绶（明代）

独脱烽烟地，同寻菡萏居。半年两握手，十载几封书。

人壮吾新老，兵销会不疏。此来难久住，一笑一欷歔。
营涅槃忏还涂作诗并序
江总（南北朝）

可否同一贯，生死亦一条。况期灭尽者，岂是俗中要。

人道离群怆，冥期出世遥。留连入涧曲，宿昔陟岩椒。

石溜冰便断，松霜日自销。向崖云叆叇，出谷雾飘飖。

勿言无大隐，归来即市朝。
龙江八景为康佥宪题 其五 尖峰樵唱
张宁（明代）

云重碧山深，行歌度远林。回风传逸响，空谷振流音。

劳苦还相和，招呼拟共寻。闻歌尽回首，谁会买臣心。
再徙西都咏青雀寄张升谏院
夏竦（宋代）

弱羽伤弓尚未完，孤飞谁敢拟鸳鸾。
明珠自有千金价，莫为游人作弹丸。
琴调相思引（越上赏花）
汪元量（宋代）

晓拂菱花巧画眉。猩罗新翦作春衣。恐春归去，无处看花枝。

已恨东风成去客，更教飞燕舞些时。惜花人醉，头上插花归。
会庆圣节使人到阙集英殿宴致语口号
崔敦诗（宋代）

云护轻霜漏晓晴，日高黄伞影亭亭。
六龙卫跸来临座，五凤仪亭下舞庭。
地涌南山朝帝殿，天囘北斗挹仙酿。
侍臣匠识宸颜喜，时顾皇皇二使星。
点绛唇·洞户香凝
刘一止（宋代）

洞户香凝，宴开特地风烟好。靓妆娟妙。玉雪光相照。认是桃源，妆水红云绕。真曾到。漾舟人老。应被桃花笑。
清洛营次韵四首 其二
黄衷（明代）

支倦聊飞檄，何才望奠坤。国怀纡白羽，乡思赴黄昏。

仗策驱哮虎，舒缨缚跳猿。于襄吾肯赋，六月契前言。
由弯崎至罗汉门杂咏 其一
郑兼才（清代）

一字排空列翠长，东南形势纪台阳。舆中睡入弯崎路，回首青山失大冈。
乾道七年恭上太上皇帝太上皇后尊号十一首 其十 太上皇后出阁升御坐用《坤安》。降同。
郊庙朝会歌辞（宋代）

帝膺永福，功靡专有。既尊圣父，亦燕寿母。怡怡在宫，大典时受。

彤管纪之，天长地久。
田园杂兴 其三
林希逸（宋代）

郊迎犹待一番风，主相那能不愧容。纵道东还心事白，更须定洛乞明农。